
MOJE NAJMILŠIE HRY A AKTIVITY z etickej  výchovy 

pre 1.stupeň ZŠ  a ŠKD

Zostavil Jozef SABOL


MOJE NAJMILŠIE HRY A AKTIVITY

 z etickej  výchovy 

pre 1.stupeň ZŠ  a ŠKD

Zozbieral a zostavil  Jozef SABOL 

2006
NA KVIETKY  ( Iveta MAJEROVÁ, ZŠ Strelníky )

VEK:
1.-4.ročník

POČET: 
Do 20 žiakov

ČAS:
Podľa nálady a záujmu žiakov o hru

CIEĽ:
Utvrdzovanie učiva z prvouky, prírodovedy, upevňovanie pamäti, postrehu; citové väzby medzi žiakmi pomocou kvetiniek, sympatie.



Žiaci sa pomenujú ľubovoľnými kvetmi, predstavia sa, aby si ostatní žiaci zapamätali kvietky. Hru začína záhradník – učiteľ (vychovávateľ)
„Išiel záhradník po záhrade a stupil na tulipán…“


Tulipán: „Jaj…“

Záhradník: „Čo je?“

Tulipán: „Ľúbim.“

Záhradník: „Koho?“

Tulipán: „Fialku.“


Fialka sa ozve slovíčkom: „Jaj“ a ten istý rozhovor sa odohráva medzi fialkou a tulipánom. Fialka pomenuje iný kvet…


Hrá sa na vypadávanie – ak sa hráč neskoro ozve, alebo vyzve kvet, ktorý nemáme. V úvode hry majú žiaci problém s používaním slova ĽÚBIM, no zábrany sa rýchlo stratia.

MAČIČKA  ( Iveta MAJEROVÁ, ZŠ Strelníky )
VEK:
1.-4.ročník

POČET:
Do 12 žiakov

ČAS:
Podľa okolností a záujmu žiakov

CIEĽ:
Prejavenie kladných citov, vcítenie sa do problémov, stavov mačky. Aktivita pomôže vcítiť sa do stavov, nálad spolužiakov a riešiť ich.



Žiaci stoja, alebo sedia na stoličkách v kruhu, v strede je žiak – mačička, ktorý sa pohybuje ako mačka a je veľmi smutný, mňauká a podíde k vyvolenému žiakovi. On má mačičku utešiť slovami: „Moja malá, úbohá mačička“, súcitne, ale milo. K vete môžeme pridávať aj iné prívlastky, aby sme vyjadrili, že mačičku máme radi: „Milá, osamotená, chorá, zlatučká…“ Žiak, ktorý nepovie presvedčivo slová útechy (zasmeje sa) stáva sa mačičkou.



Obmeny – zo života detí: 

· Žiak si zlomil nohu, leží doma

· Žiak dostal pätorku

· Žiak roztrhol si košeľu

PING-PONGOVÉ LOPTIČKY (Katarína HLÁČIKOVÁ,ŠKD pri V.ZŠ Bystrická cesta Ružomberok)

VEK:
1.stupeň ZŠ

POČET:
Počet žiakov v triede (skupine)

ČAS:
Čas potrebný na fúkanie loptičiek tak, aby sa stretli

CIEĽ:
Doviesť deti k prosociálnemu správaniu odreagovaním napätia, nadbytočnej energie

POMÔCKY – ping-pongové loptičky – taký počet, koľko je prítomných detí včítane učiteľa (vychovávateľa)

Fúkame na stoloch loptičky tak, aby sa stretli. Obmenou hry môže byť balón…

DOM Z KOCIEK  ( Ľubica MYDLOVÁ, ZŠ Okružná 2, Banská Bystrica )

VEK:
Bez obmedzenia

POČET:
8 až 10

ČAS:
30 minút

CIEĽ:
Rozvíjanie komunikácie pomocou mimiky a gestikulácie
POMÔCKY – stavebnicové kocky, drevené skladačky



Rozdelíme hráčov do skupín (minimálne trojčlenných). Každej skupine dodáme vrecko s drevenými skladačkami rôzneho tvaru. Úlohou skupín bude v určenom časovom limite (10 minút) postaviť zo všetkých kociek dom, v ktorom by chceli spoločne bývať. Podmienkou pri tejto hre je, že hráči sa nesmú počas stavania domu medzi sebou rozprávať. Dorozumievať sa môžu len mimikou a gestami. Po ukončení stavby hráči interpretujú priebeh stavby, zámery, problémy pri spolupráci na tvorbe domu.


KRITÉRIÁ POZOROVANIA 

· Zapájajú sa všetci členovia skupín?

· Aká je miera spolupráce v skupinách?

· Aká je úroveň dorozumenia sa jednotlivých hráčov a skupín?

KLOPANIE NA DVERE  ( Ľubica MYDLOVÁ, ZŠ Okružná 2, Banská Bystrica )
VEK:
6-7 rokov

POČET:
3-10

ČAS:
5-15 minút

CIEĽ:
Sebavyjadrenie a rozvoj empatie 


POMÔCKY – dvere


Dobrovoľník (alebo vylosovaný hráč) odíde za dvere. Jeho úlohou je zaklopať na dvere tak, aby svojím klopaním vyjadril určitú emóciu. Ostatní hráči hádajú, v akej nálade je človek, ktorý takto klope. Môže to byť klopanie nahnevané, rázne, bojazlivé atď. Hra končí, keď sa vystriedajú všetci účastníci.

SPOLOČNÝ PRÍBEH  ( Ľubica MYDLOVÁ, ZŠ Okružná 2, Banská Bystrica )
VEK:
Od 7 rokov

POČET:
Neobmedzený

ČAS:
20-40 minút

CIEĽ:
Rozvoj spolupráce a verbálnej tvorivosti, aktivizácia


POMÔCKY – kartónové podložky formátu A5 – A6, staré noviny a časopisy, nožnice, lepidlo na papier



Hra pozostáva z dvoch častí. Najprv deti rozdelíme do skupín po troch. Každej trojici dáme jednu kartónovú podložku, niekoľko kusov tlačovín, nožničky a lepidlo. Úlohou skupinky je povystrihovať rôzne druhy slov: podstatné mená, slovesá, číslovky, prídavné mená i príslovky (podľa potreby) a náhodne ich ponaliepať na podložku. Podmienkou je, aby na podložke boli rôzne druhy slov, ktoré medzi sebou vôbec nemusia súvisieť.

V druhej časti hry podložky vyzbierame, hráčov opäť, ale iným spôsobom, podelíme do skupiniek po troch a losovaním im pridelíme zhotovené kartičky. Hráči majú v trojiciach vymyslieť zo všetkých slov nejaký príbeh. Slová pritom nemusia byť v určenom tvare alebo čase. Napokon sa všetky práce prečítajú a vyhodnotia.  

NOVÉ DOPRAVNÉ ZNAČKY  ( NN )

VEK:
1.stupeň ZŠ

POČET:
Počet žiakov v triede (skupine)

ČAS:
5 minút + vyhodnotenie

CIEĽ:
Rozvoj tvorivosti a predstavivosti detí


POMÔCKY  - papier, pero, krieda, tabuľa



Na tabuľu nakreslíme kriedou ľubovoľný tvar dopravnej značky. Na tvare a význame nezáleží, ide len o maketu značky. Do značky zakreslíme nejaký predmet alebo vec, s ktorou sa bežne nestretáme. Za daný časový limit majú deti napísať, čo najviac možností označenia danej dopravnej značky (napríklad : POZOR, SMIECH!  /  ZUBNÁ KONTROLA  /  POZOR, MOŽNOSŤ VYPADNUTIA ZUBNEJ PROTÉZY!  /  POZOR, ZLÉ DET!  /  POZOR, LÚKA PLNÁ KVETOV!…
GEOMETRICKÉ OBRAZCE  ( NN )

VEK:
1.stupeň ZŠ

POČET:
Počet žiakov v triede (skupine)

ČAS:
20 minút + vyhodnotenie

CIEĽ:
Rozvoj verbálnej a neverbálnej komunikácie


POMÔCKY  - papier, pero, hárky s obrázkami z geometrických tvarov



Z detí vyberieme jedného dobrovoľníka, ktorého posadíme pred ostatné deti. V ruke bude držať dosky, v ktorých bude mať papier s obrázkom geometrických tvarov (napríklad z obdĺžnikov, kruhu, štvorcov, trojuholníkov vytvoríme obrázok človeka, zvieraťa (napríklad psa) …). Jeho úlohou bude pomocou verbálnej komunikácie opísať jednotlivé geometrické tvary s presným umiestnením. Nesmie však využívať prvky neverbálnej komunikácie. Ostatné deti kreslia na papier to, čo pochopili z  opisu. Deti nesmú s hovoriacim komunikovať verbálne, ale aj neverbálne. Po ukončení opisu nehodnotíme, ale pokračujeme druhou časťou hry. Opäť vyberieme jedného dobrovoľníka, ktorý bude opisovať ďalší obrázok. Opäť komunikuje len verbálne, musí však odpovedať na otázky ostatných detí. Deti  smú komunikovať, ale len verbálne, nesmú nič naznačovať rukami, gestikuláciou!  Po ukončení opisu si hovoriaci sadne k ostatným. Koordinátor hry vyhodnotí spoločne prvý aj druhý opis obrázkov. Takto môžeme pokračovať až po vyčerpanie nápadov…
KTO SOM?  ( NN )

VEK:
1.stupeň ZŠ

POČET:
Počet žiakov v triede (skupine)

ČAS:
10 + 20 minút rozhovor 

CIEĽ:
Lepšie poznanie kamarátov v triede, skupine, rozvoj komunikácie


POMÔCKY – pero, papier, klobúk alebo krabica, košík…



V prvej časti napíšu deti na papier aké je ich obľúbené jedlo, pieseň, spevák, farba, film, kniha a podobne… Papieriky poskladajú a neoznačené menom  hodia do klobúka. Až budú mať všetky deti papieriky v klobúku, poriadne ich premiešame a každému jeden opäť dáme. Deti po jednom čítajú, čo je tam napísané, pričom sa všetci snažia uhádnuť, kto to napísal.

[image: image4.emf]
HRA PRE DOBRÚ A VESELÚ NÁLADU  ( NN )

VEK:
1.stupeň ZŠ

POČET:
Počet žiakov v triede (skupine)

ČAS:
Podľa potreby

CIEĽ:
Uvoľnenie, tvorba dobrej a veselej nálady v kolektíve


POMÔCKY  - píšťalka



Deti sa voľne pohybujú po priestore (telocvičňa, trieda, klubovňa, určené miesto v prírode, na školskom dvore). Na pisknutie píšťalky sa musia rýchlo chytiť za kamarátovu nohu. Na opätovné písknutie sa pohybujú znova v určenom priestore. Na ďalšie písknutie nastávajú možné varianty ako napríklad:

· Chytia sa za kamarátovu ľavú ruku

· Chytia  sa kamaráta okolo pása

· Sadnú si na zem

· Utvoria trojice, štvorice, pätice…

· Urobia sloní chobot a podajú si chobot s kamarátom

BRÁNA  ( Beáta JANČOKOVÁ, ZŠ Školská ul., Hliník nad Hronom )
VEK:
7-8 rokov

POČET:
Počet žiakov v triede (skupine)

ČAS:
20 minút

CIEĽ:
Mimické vyjadrenie citov, vedieť vytvoriť atmosféru srdečnosti, otvorenosti a empatie


POMÔCKY – papieriky so zadaním úlohy



Na úvod oboznámime deti o čo pôjde v aktivite, akú úlohu budú plniť a čo je podstatou tejto úlohy. Motivujeme ich vyrozprávaním rozprávky „o jednom kráľovstve“. Po motivácii si deti postupne ako ich vyvolávame ťahajú lístky so zadanou úlohou, ktorú im prečítame. Úlohu plní každé dieťa nasledovným spôsobom:



Deti sa držia za ruky a stoja v jednom rade – tvoria „Bránu“. Dieťa, ktoré si vytiahlo úlohu stojí na opačnej strane, oproti ostatným deťom. Každé jedno dieťa má mimikou vyjadriť určité city – smútok, radosť, plač, zlosť, veselosť, zúrivosť, namyslenosť, pýchu…Dieťa potom pomalou chôdzou pristúpi k ostatným deťom stojacím v rade (smerom ku „Bráne“) so slovami: „Brána, brána, otvor sa!“ 



Brána oponuje: „Prečo?




Dieťa odpovedá: „Nesiem kráľovi – smutnú – správu…“ (Slovo „smutnú“ sa vždy obmieňa za iné slovo, podľa toho, aký má cit dieťa vyjadrovať). 



Ak dieťa dokáže presvedčivo vyjadriť city a ostatné deti presvedčiť o skutočnosti, ktorú hrá, tak sa „Brána“ otvorí (deti zdvihnú ruky) a dieťa môže vojsť. Ak dieťa „Bránu“ nepresvedčí, musí celú situáciu zopakovať. Týmto spôsobom sa pri tejto aktivite postupne vystriedajú všetky deti.


OTÁZKY PŘI VYHODNOTENÍ AKTIVITY 
· Páčila sa vám hra?

· Bola to ťažká úloha pre vás?

· Bolo ťažké vyjadriť cit, ktorý ste predvádzali?

· Čo pre vás znamená smútok? Radosť? Žiaľ?… Aké pocity vo vás vyvoláva?

· Boli ste už niekedy smutní? Radostní? Užialení?… Prečo?

· Čo vám urobí najväčšiu radosť, čo pritom cítite?

· Ktorý vyjadrený cit sa vám najviac páčil?

· Ktorý vyjadrený cit sa vám nepáčil? Prečo?
· Chceli by ste sa aj niekedy inokedy zahrať takúto (podobnú) hru?

KLBKO VLNY  ( Beáta JANČOKOVÁ, ZŠ Školská ul., Hliník nad Hronom )
VEK: 
7-8 rokov

POČET:
Počet žiakov v triede (skupine)

ČAS:
30 minút

CIEĽ:
Rozvíjanie tvorivosti, predstavivosti, fantázie a zmyslového vnímania

POMÔCKY – klbko vlny


Aktivitu začneme motiváciou – rozhovorom o tom ako vlna vzniká, ako sa vyrába, na čo sa používa a čo všetko sa z nej dá vyrobiť.


Deti sa usadia do kruhu ešte pred motiváciou. Po úvodnom rozhovore dáme deťom kolovať klbko vlny s otázkou „Aký pocit u nich vyvoláva…“ Na základe toho deti postupne hovoria jednotlivé svoje pocity – napríklad – hebkosť, mäkkosť, jemnosť, pružnosť, ostrosť, farebnosť,…Deti  sa potom vyzvú, aby sa vyjadrili, čo by mohlo klbko predstavovať, keby to nebola vlna. Znovu dáme klbko vlny kolovať medzi deťmi a ich úlohou je odpovedať na otázku: „Čo by to mohlo byť, keby to nebola vlna?“ Deti postupne vyjadria svoj názor, podľa toho čo ich napadne – napríklad – pomaranč, loptička, balón, klbko vaty, vankúšik, jablko, snehová guľa…Po ukončení aktivity umiestnime klbko vlny na poličku. Deti ho tak majú možnosť vnímať aj zrakom.  


OTÁZKY PRI VYHODNOTENÍ AKTIVITY 

· Ako sa vám páčila táto aktivita?

· Bola pre vás zaujímavá?

· Čo ste cítili, keď ste držali klbko vlny v ruke?

· Vedeli ste si to predstaviť, čo by to mohlo znázorňovať?

· Viete opísať, aké vlastnosti má vlna?

· Bolo ťažké určiť pre vás túto vlastnosť?

· Mali ste z toho dobrý pocit, keď sa vám úlohu podarilo splniť?

DARČEKY   ( Katarína HLÁČIKOVÁ , ŠKD pri V.ZŠ Bystrická cesta, Ružomberok )

VEK:
1.stupeň ZŠ

POČET:
Počet žiakov v triede (skupine)

ČAS:
30 minút

CIEĽ: 
Rozvoj prosociálneho správania, tvorivosť


Na úvod sa porozprávame s deťmi o radosti niekoho obdarovať. Deti budú pripravovať darčeky, ktoré majú vopred určeného adresáta. Pekným gestom je napríklad venovať darčeky detskému oddeleniu v nemocnici…



Porozprávame sa s deťmi o tom, aký je to zlý pocit byť bez rodiča v nemocnici, ako je človeku smutno i keď je to pre moje zdravie nevyhnutné, a všetci tí, ktorí sa o mňa starajú sú dobrí, milí, obetaví a chcú nám len to  najlepšie.


SAMOSTATNÁ PRÁCA  - deti zhotovujú darčeky podľa vlastnej fantázie, výberu


VYHODNOTENIE – pýtame sa detí otázkami:

· Na koho si myslel, keď si robil darček?

· Podaril sa ti darček?

· Myslíš, že sa niekto poteší tvojmu darčeku?

· Ako sa s ním bude hrať? 

· Ako darček využije?

· Vymenil by si sa s niekým, kto je nemocný?

· Bol si už aj ty v nemocnici – ako pacient? – ako návšteva?

· Ako si sa tam cítil?

NAJVZÁCNEJŠÍ DAR  ( Katarína HLÁČIKOVÁ , ŠKD pri V.ZŠ Bystrická cesta, Ružomberok )

VEK:
1.stupeň ZŠ

POČET:
Počet žiakov v triede (skupine)

ČAS:
10-15 minút

CIEĽ:
Prosociálne správanie, darovanie, delenie sa


POMÔCKY – každý prinesie darček, to čo má rád



Príhovor učiteľky (vychovávateľky) – „Je pekné, že ste si priniesli darčeky, ktoré máte najradšej…(hračka, sladkosť, predmet).



Deti si posadajú na koberec do kruhu. Ak nie je koberec tak na nejakú podložku. Pred seba postavia darček, ktorý je pre nich vzácny, obľúbený. Učiteľ (vychovávateľ) začne hru tak, že sa postaví a vezme si darček, ktorý sa mu najviac páči, ktorý by chcel mať. Ak hru začne práve on, musí si pre túto hru pripraviť darček aj on, lebo by na jej konci jeden chýbal. To dieťa, ktoré darček momentálne nemá poobzerá sa a ide si vziať ten, ktorý sa jemu páči. Keď sú všetci spokojní, alebo keď si všetci vymenia darčeky hra končí. O tom, koľkokrát môže byť darček vzatý, nakoľko sa jeden a ten istý môže páčiť viacerým, dohodneme sa pred touto hrou (raz, dva, tri…krát). Pravidla hry berieme ako záväzné pre každého. 


VYHODNOTENIE – po skončení hry sa detí pýtame otázkami:

· Ako ti bolo, keď sa mal vzdať svojho darčeka?

· Ako ti bolo, keď si si vzal iný darček?

· Sú všetci spokojní?

· Ako sa teraz cítite?

· Ako sa cíti posledné dieťa, ktorému darček neostal? (Túto otázku položíme vtedy, ak sa dohodneme, že jeden z nás bude bez darčeka a preto   začína hru zvyčajne učiteľka (vychovávateľka), ktoré si nepripravila žiaden darček a bude len obdarovaná…)

NA SLEPÉHO

 ( Katarína HLÁČIKOVÁ , ŠKD pri V.ZŠ Bystrická cesta, Ružomberok )

VEK:
1.stupeň ZŠ

POČET:
Počet žiakov v triede (skupine)

ČAS:
10-15 minút

CIEĽ:
Rozvoj empatie, spolupráca cez zmyslové vnímanie


POMÔCKY – väčší počet šatiek



Existuje mnoho hier, ktoré okrem zábavy cibria zmysly. Jednou z nich môže byť aj vylúčenie schopnosti vidieť. 



Deťom vysvetlíme existenciu ľudí, ktorí stratili zrak pri úraze, chorobou alebo sa tak narodili – sú slepí. Jedna z variant hry na slepého je hra vo dvojiciach. Jedno dieťa si zaviaže oči a druhé dieťa mu robí sprievodcu ako nevidomému. Opatrne ho vodí po miestnosti, po budove školy…Dáva mu do ruky predmety s rôznym povrchom. Po ukončení je úlohou dieťaťa porozprávať ako mu pripadal svet vnímaný zmyslami. Potom si deti úlohy vymenia. 



Druhým variantom tejto hry je prechádzanie sa po triede bez pomoci druhého.      

VYHODNOTENIE – na záver porozprávame sa s deťmi ako sa cítili v tejto situácii, či to bolo ťažké, v čom to bolo ťažké a v čom ľahké, aké zážitky zažili pri tejto hre, a podobne.

BUM  ( Iveta MAJEROVÁ, ZŠ Strelníky )

VEK: 
I. aj II.stupeň ZŠ

POČET: 
Do 30 žiakov

ČAS:
Podľa nálady a záujmu žiakov

CIEĽ:
Zoznamovacia aktivita. Utužovanie kolektívnych vzťahov, kamarátstva, sympatií.



Žiaci sedia na stoličkách a utvoria kruh. Jeden hráč je v kruhu a v ruke drží zrolované noviny. Hru začína učiteľ (vychovávateľ) tak, že vyvolá meno ľubovoľného sediaceho žiaka. Cieľom žiaka v kruhu je udrieť toho vyvolaného – ktorý si vstane – udrieť jemne po hlave novinami…Ak sa vyvolaný chce zachrániť musí rýchlo vyvolať meno hociktorého súťažiaceho. Ten vstane a opäť, ak nechce byť udretý po hlave prostredným žiakom, musí vyvolať iné meno. Ak má prostredný dobrý postreh a udrie vyvolaného po hlave – ktorý nestihne povedať iné meno – ten sa stáva prostredným…

HRA S VYTRHÁVANÍM PAPIERA

( Katarína HLÁČIKOVÁ , ŠKD pri V.ZŠ Bystrická cesta, Ružomberok )

VEK:
1.stupeň ZŠ

POČET:
Počet žiakov v triede (skupine)

ČAS:
45-60 minút

CIEĽ:
literárna a výtvarná tvorivosť detí podľa vlastnej fantázie, empatia


POMÔCKY – baliaci papier, tuš, štetec, kancelársky papier, pero


Deti rozdelíme do skupín – najviac po päť. Každá skupina dostane baliaci papier formátu A3.

1.úloha: Úlohou každého člena skupiny bude spraviť zásah do baliaceho papiera odtrhnutím alebo vytrhnutím nejakej časti. Keď sa  všetci vystriedali, učiteľ (vychovávateľ) určí čas na to, aby opäť každý člen skupiny sa zahľadel a zistil na čo sa ich dielo podobá alebo čo mu to pripomína (mačka, dom, ježibaba, medveď pes, prasa…) Jeden člen skupiny si zapíše čo deti povedali.

2.ÚLOHA:  Úlohou bude podľa toho na čo všetko sa im obrázok podobá alebo čo im pripomína napísať krátku príhodu alebo rozprávku, ktorá by sa hrala. Určíme deťom čas na splnenie tejto úlohy. Najzručnejšie dieťa za ten čas obtiahne zásahy tušom. Potom každá skupina číta svoju príhodu alebo rozprávku a jeden obracia obrázok podľa textu.

VYHODNOTENIE – na záver môžeme hodnotiť samostatne výtvarnú prácu, koľko možností z neho môže byť, vymyslený príbeh (rozprávku), šikovnosť při predvádzaní. Z jednotlivých prác urobíme výstavku.

POZOROVANIE  ( katarína ZIMEĽOVÁ, ŠKD pri ZŠ Pieninská 27, Banská Bystrica )

VEK:
1.stupeň ZŠ

POČET:
Počet žiakov v triede (skupine)

ČAS:
20 minút

CIEĽ:
Hra na rozvoj predstavivosti, pozorovania, fantázie


HESLO – „PRESNE POZORUJ“  


1.ÚLOHA:  Jeden žiak vyjde za dvere a urobí na sebe niekoľko nepatrných zmien. Úlohou ostatných je postrehnúť čo najviac týchto detailov vo výzore, alebo oblečení.


2.ÚLOHA:  Je obdobou predošlej úlohy (nazvali sme ju „Čo sa v triede zmenilo“). Žiak vyjde za dvere a vtedy sa v miestnosti urobí niekoľko zmien, ktoré musí postrehnúť, resp.  všimnúť si čo najviac zmien. Hrá má niekoľko obmien, ktoré si môžeme vymyslieť spolu so žiakmi. Táto hra je medzi nimi veľmi obľúbená.

UHÁDNI ROZPRÁVKU  ( katarína ZIMEĽOVÁ, ŠKD pri ZŠ Pieninská 27, Banská Bystrica )

VEK:
1.stupeň ZŠ

POČET:
Počet žiakov v triede (skupine)

ČAS:
15-20 minút

CIEĽ:
Hra na rozvoj fantázie, predstavivosti, tvorivosti.


HESLO – „ROZPRÁVKA SA DÁ AJ VYMYSLIEŤ“ Treba uhádnuť rozprávku, jej obsah, ktorú deti určite nečítali, a to na základe odpovedí učiteľa (vychovávateľa) na ich otázky. Povieme deťom, že poznáme tajuplnú rozprávku, ktorej obsah majú uhádnuť. Môžu dávať otázky, na ktoré odpovedá iba slovami ÁNO alebo NIE. Deti sa môžu pýtať čokoľvek, napríklad či je rozprávka o ľuďoch, zvieratkách, či sa odohráva v súčasnosti, či má veselý, alebo smutný koniec a podobne. Otázky kladú deti v dohodnutom poradí. Každé dieťa sa pýta, keď príde naň rad. Ak je odpoveď negatívna, môže sa pýtať znova, až kým nedostane kladnú odpoveď. V skutočnosti deti vymýšľajú rozprávku sami.


Deti sa rady hrajú aj obdobu tejto hry – HÁDAJ NA ČO MYSLÍM? Podľa otázok majú povedať vec, zviera, predmet, ktorý spoznajú podľa jeho špecifických znakov.   

VYBER SI TY SAMA  ( Iveta MAJEROVA, ZŠ Strelníky )

VEK:
1.-4.ročník ZŠ

POČET:
Do 30 žiakov

ČAS:
Podľa okolností, časový limit nie je určený

CIEĽ:
Navodenie priateľskej, uvoľnenej atmosféry, vhodná ako zoznamovacia hra, hudobná, rytmická zložka, prejav sympatií

NÁMET – kniha „Hry horehronských detí“



Žiaci sa držia za ruky a po obvode kruhu sa pohybujú v dvojštvrťovom takte piesne, ktorú všetci spievajú:






„Nie jedna, nie dva ani nie tri, 






nie štyri, nie päť, ani nie šesť.






Nie sedem, nie osem, nie deviatku






Vyberaj, vyberaj dievča z riadku.“


Potom kruh zostane a počas tlieskania spievajú žiačke, ktorá je sama uprostred kruhu:






„Vyber si ty sama






ktorá ti je známa do skoku.“


Žiačka vyberie jednu (jedného) z kruhu a ešte spolu tancujú ľubovoľne, ostatní im spievajú:






„Vyber si ty sama






ktorá ti je známa do skoku.“


Vybratý žiak, žiačka ostáva v kruhu, môžu sa meniť aj pohybové krokové prvky podľa schopností žiakov.

POSKLADAJME VETU   ( Iveta MAJEROVA, ZŠ Strelníky )

VEK:
3.-4.ročník ZŠ

POČET:
10-15 žiakov 

ČAS:
Podľa okolností, priebehu 

CIEĽ:
Navodenie priateľskej, uvoľnenej atmosféry, pobavenie sa, potreba spolupráce v kolektíve, príprava na vyučovanie – upevňovanie učiva – slovné druhy


POMÔCKY – každý žiak potrebuje pero a hárok papiera.



Na hornú časť papiera napíše každý žiak PODSTATNÉ MENO, potom papier zohne toľko, aby sa zakrylo napísané podstatné meno a posunie kamarátovi vpravo. Každý žiak pod zohnutý papier napíše ľubovoľné SLOVESO. Opäť papier zohne a podá vpravo, každý žiak napíše PODSTATNÉ MENO V 7.PÁDE (S kým? S čím?). Papier sa zohne a opäť podá vpravo, žiak napíše PRÍSLOVKU (Kde?       V čom? Zahne a posledný krát podá vpravo. Každý žiak otvorí papier, ktorý dostal a postupne všetci čítajú vzniknuté vety. Nastáva zábava a smiech, lebo posúvaním papierov sa vety popletú. Napríklad – SKRIŇA TANCUJE S MAČKOU V HRNCI…
GLÓRIA  ( Iveta MAJEROVA, ZŠ Strelníky )

VEK:
3.-4.ročník ZŠ

POČET:
10-30 žiakov 

ČAS:
Podľa okolností, priebehu, nálady 

CIEĽ:
Potreba fyzického kontaktu, spolupráce, rýchla reakcia, obratnosť, rytmus


Žiaci utvoria kruh a každý si položí svoju PRAVÚ RUKU na dlaň vedľa stojaceho žiaka  hore dlaňou. Ľubovoľne zvolený žiak začne hru tým, že pravou rukou ťapne na pravú ruku vedľa stojaceho žiaka a on ďalej… Ťapnutie pokračuje z dlane do dlane po obvode kruhu, až do konca riekanky. Na posledné slovo riekanky musí žiak, na ktorého vyjde  ŤAP rukou uhnúť, inak vypadá z hry. Počet hráčov sa tak znižuje, až ostanú dvaja víťazi.


RIEKANKA 



Glória omane oma neo neo


ty ty teo teo obendžo fis glória


omane omaneo neo ty ty teo teo


o bendžo FIS. – na túto slabiku (FIS) žiak vypadá ak neuhne rukou…


Môžete ľubovoľne zhudobniť!…

NIEČO VIEM A PÁČI SA MI TO ( Milena BAČOVÁ, ŠKD pri ZŠ Pieninská 27, Banská Bystrica)

VEK:
3.-4.ročník ZŠ

POČET:
Podľa počtu žiakov v triede (skupine)

ČAS:
30 minút

CIEĽ:
Hry na posilnenie psychickej odolnosti, asertivitu, empatiu


Na papier si každé dieťa samé pre seba zapíše päť schopností alebo zručností, napríklad:

· Viem dobre počítať

· Viem dobre vychádzať s ľuďmi

· Viem dobre prekonávať neúspechy

· Viem byť presný

· Viem dobre písať listy


Nakoniec si každý vyhľadá schopnosť alebo zručnosť, ktorá sa mu najviac páči, napríklad: „Najviac sa mi páči, že viem dobre vychádzať s ľuďmi.“ Potom položíme deťom otázky typu: Bolo ťažké nájsť päť pozitívnych schopností? Bolo ťažké alebo ľahké sa potom rozhodnúť pre jednu z nich? Prečo práve pre túto?

MOJA PRAVÁ RUKA  ( Milena BAČOVÁ, ŠKD pri ZŠ Pieninská 27, Banská Bystrica)
VEK:
1.-4.ročník ZŠ

POČET:
10-15 žiakov 

ČAS:
30 minút

CIEĽ:
Poznávanie a vyzdvihnutie pozitívnych vlastnosti osobnosti



Deti sedia v kruhu. Začína učiteľ (vychovávateľ) osvetou. 


„Po mojej pravej ruke mám voľné miesto a chcem, aby si tam sadol (sadla) …meno dieťaťa…, pretože má (napríklad – má dobré srdce,…vraví pravdu,… vie si priznať chybu,…rád pomáha spolužiakom,…podelí sa s každou vecou,…vie prehrávať…



Hra pokračuje, kým sa všetky deti nevystriedajú. (Musia sa premiestniť vždy na miesto toho, kto ich vyzve po pravej ruke…)

ODOBERANIE A PRIDÁVANIE ( Milena BAČOVÁ, ŠKD pri ZŠ Pieninská 27, Banská Bystrica)

VEK:
1.-4.ročník ZŠ

POČET:   Počet žiakov v triede (skupine)

ČAS:
15-20 minút

CIEĽ:
Hry na posilnenie psychických odolností, spoluprácu, darovanie, pomoc, delenie sa



Do triedy (skupiny) prinesieme malé predmety, ktorých však nie je dosť pre všetky deti. Môžu to byť ceruzky, nafukovacie balóniky, cukríky a iné sladkosti, ovocie a podobne.



Deti majú spoločné predmety rozdeliť tak, aby nikto nebol oklamaný ani sa oklamaným necítil byť. Aké „silné“ riešenia dokážu deti nájsť…?

NAKRESLI AKO SA CÍTIŠ (Katarína PRIBILINCOVÁ, ŠKD pri ZŠ Pieninská 27, Banská Bystrica)

VEK:
1.-4.ročník ZŠ

POČET:
Počet žiakov v triede (skupine) 

ČAS:
30 minút

CIEĽ:
Vyjadrenie a komunikácia citov



Deti chodia po jednom k tabuli a nakreslia jeden symbol, ktorý znázorňuje, ako sa práve kto cíti (napríklad – slniečko, mrak, dážď…).Kresbu nekomentujú.  Keď sa všetci vystriedajú, učiteľka (vychovávateľka) povie postupne jednotlivé symboly, deti tipujú, ako sa asi ktorý žiak cítil a ten, ktorého kresbu hodnotíme, nám povie, či máme pravdu…

CHCEM TI POĎAKOVAŤ (Katarína PRIBILINCOVÁ, ŠKD pri ZŠ Pieninská 27, Banská Bystrica)
VEK:
1.-4.ročník ZŠ

POČET:
Počet žiakov v triede (skupine)

ČAS:
20 minút

CIEĽ:
Vyjadrenie a komunikácia citov, ďakovanie



Deti sedia v kruhu. Jedno z detí si vyberie kamaráta a povie: „-Chcem ti poďakovať, že si mi včera pomohol s úlohou…“ alebo „-Chcem ti poďakovať, že si sa rozdelil so mnou o svoju desiatu…“ a podobne. 



Vystriedajú sa všetky deti.  Vyzdvihnú sa tak kladné vlastnosti a činy detí.

VIANOČNÝ STROMČEK  ( Beáta JANČOKOVÁ, ZŠ Školská ul., Hliník nad Hronom ) 

VEK:
7-8 rokov 

POČET:
Počet žiakov v triede (skupine)

ČAS:
Dlhodobá aktivita ,časovo obmedzená do začiatku vianočných prázdnin

CIEĽ:
Vyjadrenie a komunikácia citov,  darovanie, delenie sa, sebaovládanie a sebadisciplína. Naučiť deti nezištne darovať podľa zásady „Treba vedieť dať, ale nečakať, že sám niečo dostanem“


POMÔCKY – tvrdý papier – kartón, farebný papier, fixky, lepidlo, špendlíky, nožnice, zhotovené rôzne darčeky deťmi a učiteľkou (vychovávateľkou)



V decembri, asi dva týždne pred vianočnými prázdninami, vychovávateľka (učiteľka) zhotoví vianočný stromček, ktorý pripevní na nástenku. Na vianočnom stromčeku budú umiestnené sviečky (každá inej farby a priradením písmenka – krstného mena dieťaťa). Sviečky budú podľa farby pridelené deťom (čo dieťa, to jedna sviečka). Pred začatím aktivity sa porozprávame s deťmi na tému VIANOCE a oboznámime ich s tým, načo je vianočný stromček zhotovený a k čomu bude slúžiť. Porozprávame sa na tému vzájomného obdarovania sa a o tom, že Vianoce nesú so sebou aj túto možnosť - a k tomu nám bude  slúžiť pripravený vianočný stromček na nástenke. Potom zadáme deťom úlohu, aby si doma zhotovili malé darčeky, ktoré budú chcieť podarovať svojim kamarátom. Úlohu budú plniť dva týždne. Počas trvania tejto aktivity budú deti prinášať darčeky a pripínať ich ku ktorejkoľvek sviečke. Zároveň aj učiteľka (vychovávateľka) zhotoví darčeky a obdaruje týmto spôsobom všetky deti, že ich pripne ku sviečkam. Upozorní deti, že darčeky sa rozbalia až predposledný deň pred prázdninami. Zdôrazníme im, že musia byť trpezlivé, nemali by byť zvedavé a mali by vyčkať na slávnostnú chvíľu rozbaľovania darčekov. Týmto spôsobom u detí utvrdzujeme sebaovládanie, sebadisciplínu a dodržiavanie pravidiel aktivity, na ktorých sme sa dohodli. Aktivita bude ukončená tým, že si deti z vianočného stromu zoberú svoje darčeky, ktoré si rozbalia a pozerajú. Pri tejto príležitosti ich budeme pozorovať ako sa tvária, ako prejavujú svoju radosť, či sa vedia poďakovať, či sa chcú dozvedieť od koho darček dostali, či neporovnávajú hodnotu a podobne…


VYHODNOTENIE – po ukončení aktivity,usadíme deti do kruhu a opýtame sa ich

· Ako ste spokojní s darčekmi?

· Ako sa vám páči darček?

· Uhádnite, od koho je darček, ktorý ste si našli na stromčeku? 

· Ako sa máme poďakovať ak nám niekto niečo daruje, ak nás niečím obdarúva?

· Máte z darčeka radosť?

· Bola pre vás úloha zhotovenia darčekov ťažká? 

Okrem toho pozhovárame sa o ich aktivite, tvorivosti, nápaditosti pri vyhotovení darčekov, pochválime ich.

Porozprávame sa o povahových vlastnostiach – sebadisciplíne, sebaovládaní, zdržanlivosti – a či to bolo pre ne ťažké dodržať to…

V prípade výskytu negatívnej reakcie, povahovej črty (závisť, plač, smútok…) porozprávame sa o tom cez heslá  „Závisť je zlá vlastnosť“, „Múdre a dobré deti závisť nepoznajú“…

Plač a smútok im tiež vysvetlíme na skutočnej udalosti, že na svete sú deti, ktoré v čase najkrajších sviatkov roka nemá kto obdarovať, a mali by preto príčinu plakať? U tých detí plač nevidíme – aj bez darčeka sú šťastné, pretože majú okolo seba dobrých ľudí, priateľov, mamičky, oteckov, dobré tety, ujov, zdravie, lásku, no najmä pocit, že ich niekto má rád, a to je pre ne viac ako honosný dar, ktorý nie vždy je dávaný zo srdca a lásky k tomu koho obdarúvame. Vysvetlíme im tiež, že nie dary a obdarúvanie sa za každú cenu je poslaním Vianoc…

SOĽ NAD ZLATO  ( Beáta JANČOKOVÁ, ZŠ Školská ul., Hliník nad Hronom )

VEK:
7-8 rokov

POČET:
Počet žiakov v triede (skupine)

ČAS:
30 minút

CIEĽ:
Vyjadrenie a komunikácia citov, ďakovanie, odpúšťanie, naučiť deti správať sa asertívne, odstraňovať negatívne vplyvy správania


POMÔCKY – rozprávková kniha



Deti oboznámime s tým, že naša aktivita bude trochu netradičná, iná. Nebude to hra, ale vzájomné rozprávanie, v ktorom by mali pochopiť správanie sa ľudí. Po tomto motivačnom úvode prečítame im rozprávku „Soľ nad zlato“. 



Pri čítaní hlasovo zdôrazňujeme tie časti v texte, ktoré by mali upútať pozornosť detí, aby v rozhovore vedeli vyjadriť povahové vlastnosti jednotlivých rozprávkových postáv. Na základe toho sa uskutoční aj rozhovor v kruhu. Otázky volíme tak, aby boli deťom zrozumiteľné, jasné a aby vedeli na ne bez ťažkosti odpovedať.


Deťom kladieme otázky a vhodným spôsobom porovnávame, hodnotíme a vedieme diskusiu:

· Páčila sa vám rozprávka?

· Viete povedať, aké postavy sú v rozprávke opísané?

· Ako sa správal kráľ k svojim dcéram?

· Akú chybu urobil kráľ? Schvaľujete správanie kráľa?

· Prečo sa otec – kráľ nahneval na Marušku?

· Prečo sa pobrala Maruška preč z domu?

· Aká bola Maruška a aké boli jej sestry?

(Porovnať – pýcha, skromnosť, múdrosť, nerozvážnosť, zlosť, hnev, láska, dobrosrdečnosť…)

· Ako pomohla Maruške starenka?

· Čo je v rozprávke pekné a čo je smutné?

· Čo pre vás znamená slovo láska?

· Čo je to hnev? Prečo sa ľudia hnevajú?

· Boli ste už na niekoho nahnevaní aj vy?  

· Čo robíte, keď sa na niekoho hneváte? – nadávate, plačete, vyhrážate sa, urážate sa, mrzí vás to?

· Je to správne, že takto konáte?

· Je to pekná vlastnosť byť zlý, mrzutý, nahnevaný?

· Dokážete odpustiť tomu, na koho sa hneváte? Je správne vedieť odpúšťať?

· Akých ľudí mate radi? Dobrých alebo zlých?

· Čo pre vás znamená pomoc?

· Pomohli ste už aj vy niekedy niekomu? Komu?

· Stalo sa vám už niekedy, že ste niečo urobili nerozvážne a potom vás to mrzelo? Pokúsili ste sa to napraviť? Ako?

· Povedzte, ako sa majú ľudia k sebe správať?

· Je namyslenosť a pýcha pekná vlastnosť?

· Prečo by sme nemali byť pyšní?

· Maruška  odpustila  svojmu otcovi, odpustili ste aj vy niekedy niekomu?

· Poďakovala sa Maruška starenke za soľničku? Vieš sa poďakovať aj ty?

· Dokázal kráľ odprosiť Marušku a požiadať ju o prepáčenie? Viete požiadať o prepáčenie aj vy? Koho ste poprosili už niekedy o prepáčenie?

· Boli vaši rodičia niekedy na vás nahnevaní? Ak áno, prečo? Odpustili vám, ak ste ich požiadali o odpustenie a odprosili ich? 

KLBKO NITÍ  ( Jana KUBÁŇOVÁ, ŠKD pri ZŠ Bystrická cesta 14 v Ružomberku )

VEK:
1. a 2.stupeň ZŠ

POČET:
Počet žiakov v triede (skupine)

ČAS:
20-45 minút

CIEĽ:
Zlepšenie komunikácie v novovytvorenom kolektíve, spoznávanie sa


POMÔCKY – klbko vlny, tabuľa, krieda, papiere, perá



Deti stoja v kruhu aj s učiteľom (vychovávateľom), ktorý drží v rukách klbko vlny, povie svoje meno a hodí klbko niektorému z detí. Takto hra pokračuje, pričom každý účastník drží jednu stranu vlny, až sa vystriedajú všetci. Vlnené vlákna vytvoria obrazec, s ktorým sa deti chvíľu hrajú tak, že ho dvíhajú nad hlavu, alebo skláňajú k nohám. Pritom rozmýšľajú, čo im obrazec pripomína. Jedno z detí zapisuje nápady ostatných na tabuľu napríklad – križovatka, pavučina, hviezda… Potom deti položia sieť a v skupinách rozmýšľajú na príbehu, alebo  básničke, pričom použijú všetky zapísané výrazy. Nakoniec si spoločne prečítajú zaznamenané príbehy. 

SEMAFOR  ( Jana KUBÁŇOVÁ, ŠKD pri ZŠ Bystrická cesta 14 v Ružomberku )

VEK:
1. a 2.stupeň ZŠ

POČET:
Počet žiakov v triede (skupine)

ČAS:
30 minút

CIEĽ:
Prehlbovať prosociálne cítenie kolektívu, poukázať na správnosť riešení rôznych modelových situácií

POMÔCKY – nakreslený semafor, červené a zelené kartičky, perá


Deti rozdelené do skupín modelujú rôzne situácie. Napríklad – „Dohodli sa dvaja priatelia, že sa stretnú, jeden potrebuje pomoc, aby mu požičal korčule, sľúbil mu to, ale neprišiel.“ Na kartičky zapisujeme reakciu, ktorú dieťa povedalo. 

Potom ich triedime: 


ČERVENÉ – nič sa týmto spôsobom nevyrieši, pripneme ich k červenému svetlu na semafore.


ZELENÉ – najsprávnejšie riešenie danej situácie, pripneme k zelenému svetlu na semafore. Semafor môže byť umiestnený na nástenke v klubovni, ak nastane problémová situácia, deti jej riešenie zaznamenajú na semafore.

DERAVÁ KNIHA  ( Jana KUBÁŇOVÁ, ŠKD pri ZŠ Bystrická cesta 14 v Ružomberku )

VEK:
1. a 2.stupeň ZŠ

POČET:
Počet žiakov v triede (skupine)

ČAS:
30 minút

CIEĽ:
Podpora kreativity, obrazotvornosti, predstavivosti detí

POMÔCKY – kartičky s obrazcami, neúplnými obrázkami, pastelky



Deti sedia v kruhu na koberci, učiteľ (vychovávateľ) rozpráva príbeh o starej knihe, z ktorej sa postrácali strany, zostali len obtrhané kúsky, úlohou detí je dokresliť, čo pôvodne predstavovali.  Napríklad:

-   dážďová kvapka

· do kartičky nakreslíme vrchnú časť stromu alebo niečo iné, 

čo si predstavujeme v tejto chvíli

[image: image12.wmf]
Obmena kartičiek a obrazcov zvyšuje predstavivosť detí…


MÔJ STROM  ( Jana KUBÁŇOVÁ, ŠKD pri ZŠ Bystrická cesta 14 v Ružomberku )

VEK:
1. a 2.stupeň ZŠ

POČET:
Počet žiakov v triede (skupine)

ČAS:
45 minút

CIEĽ:
Zvyšovať schopnosť správne ohodnotiť svoje schopnosti, túžby, posilnenie sebapoňatia

POMÔCKY – výkresy, pastelky a pero


Každé dieťa si nakreslí svoj .
· DO LISTOV zapisuje čo chce urobiť – napríklad


Chcem vedieť modelovať.


Chcem vedieť pekne recitovať.



Chcem sa vedieť korčuľovať.

· DO KONÁROV zapisuje čo už dosiahlo – napríklad
Diplom za reprezentáciu školy.

Pochvala od učiteľa za peknú prácu.



 Pochvala od rodičov za pomoc v domácnosti.

· DO KMEŇA zapisuje čo rozvíja – napríklad

Chodí do ZUŠ.

Chodí do ZÚ.

Hrá futbal za miestny ŠK.

· DO KOREŇOV zapisuje čo sa mu podarilo najviac – napríklad

Pekne spieva, naučilo sa dobre lyžovať, korčuľovať, postavilo stavebnicu, vyriešilo hlavolam…


Strom môže byť umiestnený obľúbenom mieste v izbe…, v triede…
PLNÝ KÔŠ OVOCIA, …  ( Nataša ROHÁČOVÁ, ŠKD pri ZŠ ul.sv.Gorazda v Žiline )

VEK:
1. stupeň  ZŠ

POČET:
Počet žiakov v triede (skupine)

ČAS:
15 minút

CIEĽ:
Cvičenie pamäte, postrehu



Deti sa posadia na stoličky do kruhu, jedno dieťa stojí v strede kruhu a je bez stoličky. Učiteľ (vychovávateľ) určí najmenej 6-7 druhov ovocia, …postavičky z rozprávok, …farby, …zvieratká, …morské živočíchy,…



Dieťa v strede povie – „Vymeňte si stoličky!“ – vymenuje ovocie… Vždy ostane jedno dieťa v strede…

ČO VYJADRUJÚ TVÁRE?   ( Nataša ROHÁČOVÁ, ŠKD pri ZŠ ul.sv.Gorazda v Žiline )

VEK:
1. stupeň ZŠ

POČET:
Počet žiakov v triede (skupine)

ČAS:
20 minút

CIEĽ:
Identifikácia zobrazeného citového rozpoloženia



Učiteľ (vychovávateľ) dá deťom viac obrázkov tvárí, ktoré vyjadrujú rôzne duševné rozpoloženia, city. Deti si tváre pozorne pozrú a snažia sa identifikovať vyjadrené pocity, city, stavy – napríklad – veselosť, smútok, prekvapenie, radosť, nudu, namyslenosť… Deti potom rozdelení do skupín opíšu jednotlivé citové stavy, rozpoloženia ľudí na obrázku a snažia sa to vyjadriť vlastnou mimikou. Rozprávajú malý príbeh, čo sa im asi mohlo stať.

KOLIESKO INFORMÁCIÍ  ( Nataša ROHÁČOVÁ, ŠKD pri ZŠ ul.sv.Gorazda v Žiline )
VEK:
1. stupeň ZŠ

POČET:
Počet žiakov v triede (skupine)

ČAS:
20 minút

CIEĽ:
Nacvičovanie zrakového kontaktu



Deti sa postavia do dvoch kruhov, vnútorného a vonkajšieho tak, aby dvojice stáli proti sebe na povel – napríklad  - tlesknutím dostanú miniúlohu, ktorú má dvojica vyplniť. Potom na ďalší povel sa vnútorný kruh o jedného posunie a to až dovtedy, kým si nevystriedajú všetkých partnerov z vonkajšieho kruhu.
 
PRÍKLADY MINIÚLOH:

· Povedať si, aké farby sa mi páčia
· Spočítať, koľko máme spolu, ako dvojica na sebe gombíkov
· Pozerať na seba jednu minútu a nič nepovedať
· Počúvať druhého a neodpovedať na jeho otázky
· Čo sa mi páči, zistiť či máme niečo spoločné

Zmyslom hry je zrakový kontakt, rozhovor o tom ako to deti vnímali, ako to všetko cítili, preciťovali.

VESELÁ POŠTA  ( Daniela TELIČÁKOVÁ, ŠKD pri ZŠ M.Kukučína v Dolnom Kubíne )

VEK:
3.ročník ZŠ

POČET:
Počet žiakov v triede (skupine)

ČAS:
30 minút + týždeň 

CIEĽ:
Využiť ľudovú múdrosť „Ráno múdrejšie večera“



Pripravíme si v triede (skupine) krabicu s otvorom, do ktorého budeme hádzať napísané listy. Žiakom dáme čas 30 minút na napísanie krátkeho listu svojmu priateľovi, list sa môže dotýkať všetkého, čo sa udialo počas ich priateľstva, čo mu chcú povedať, vyznať, vytknúť…Ten po napísaní vložíme do obálky a hodíme do pripravenej krabice. 




Napísané listy necháme v krabici do konca týždňa, ale dáme žiakom tiež  možnosť písať ďalšie listy po celý týždeň aj doma a hádzať ich do krabice. V piatok  krabicu otvoríme, listy rozdáme adresátovi a spoločne si ich čítame. Prídeme na to, že o niekoľko dní by deti už ináč reagovali na daný problém ako na začiatku týždňa.

STÍŠENIE HLUKU   ( Daniela TELIČÁKOVÁ, ŠKD pri ZŠ M.Kukučína v Dolnom Kubíne ) 
VEK:
1. stupeň ZŠ

POČET:
Počet žiakov v triede (skupine)

ČAS:
5-10 minút

CIEĽ:
Sebaúcta, úcta k druhým, disciplína, sebadisciplína

Nápad na utíšenie triedy, ktorý zväčša používame v škole skríknutím: „Ticho!“ býva často neúčinný a tak táto aktivita nám môže napomôcť riešiť podobné situácie netradične.


Prvá hra – zvolať „Magic“ [mædžik],angl. Najprv vysvetlíme deťom slovo, jeho pojem. Dohodneme sa, že hneď po vyslovení celá trieda stíchne a zostane stáť ako sochy.


Druhá hra – učiteľ (vychovávateľ) zvolá „Kto je kráľom pralesa?“- odpoveď znie „Ja!“ – a bijú sa do pŕs. Všetky deti opakujú, vybijú so energiu veselým spôsobom a utíšia sa.


Tretia hra – učiteľ (vychovávateľ) zdvihne ruku a čaká kto si ho všimne a zopakuje to isté po ňom a utíši sa až je ticho celá trieda (skupina)

VLAK   ( Katarína PRIBILINCOVÁ, ŠKD pri ZŠ Pieninská 27 v Banskej Bystrici )
VEK:
1. stupeň ZŠ

POČET:
Počet žiakov v triede (skupine)

ČAS:
20 minút

CIEĽ:
Spolupráca, pomoc, rozvoj komunikácie


Deti vytvoria trojice, každá trojica tvorí jeden vláčik a pohybujú sa po miestnosti nasledovne:



Prvý žiak z trojice má zaviazané oči. Druhý (prostredný) sa ho drží a rozpráva ako má ísť – doprava, doľava, rovno…, pribrzdí…a podobne… Tretí sa drží druhého a naviguje, ak vidí prekážku a koordinuje pohyb. Nesmú sa zraziť s iným vláčikom.



Potom sa učiteľ (vychovávateľ) pýta na pocity detí, v ktorej úlohe sa cítili najlepšie. Podľa toho, aj môže „hodnotiť“ žiaka – ten čo sa cítil dobre na prvom mieste vláčika je „vodcovský typ“, ten čo v prostriedku, je „komunikatívny typ“, a tretí, čo všetko vidí a koordinuje je „manažér“…

STROJE ( Katarína PRIBILINCOVÁ, ŠKD pri ZŠ Pieninská 27 v Banskej Bystrici )
VEK:
1. stupeň ZŠ

POČET:
Počet žiakov v triede (skupine)

ČAS:
25 minút

CIEĽ:
Rozvoj predstavivosti, tvorivosti



Deti vytvoria 3-5 členné družstvá. Zadáme im názov stroja, napríklad – auto, hodinky … a ony ho musia vytvoriť (prípadne znázorniť pohyb svojimi telami)



Napríklad: AUTO – 4 kolesá + kabínka; HODINKY – 2 sú ručičky, ostatní sa chytia dookola alebo krútia sa ako kolieska v hodinkách




Prípadne iné stroje, ktoré si vymyslia samé deti a ostatné družstvá hádajú čo vytvorili.

ROZPRÁVKA O KVAPÔČKE  ( Dagmar MIKOLKOVÁ, ŠKD pri ZŠ Hliny VIII v Žiline )

 VEK:
1. stupeň ZŠ

POČET:
Počet žiakov v triede (skupine)

ČAS:
15 minút

CIEĽ:
Pomoc, spolupráca 



„…Kvapôčka s kamarátkami kvapôčkami sa dostane na zem. Jej putovanie sa začína v lese – v potôčiku. Stretne zvädnutý kvietok – osvieži  a umyje mu hlavičku. Deti sa náznakovo umývajú…



Ďalej stretne srnku – dá jej napiť. Môžu sa pridať ďalšie kvapôčky. Deti náznakovo pijú vodu…a to tak, že jeden napája druhého…



Idú popod most (dve deti urobia most a ostatné podliezajú… )



Ďalej idú okolo mlyna – deti urobia kruh  a zahrajú sa Kolo kolo, mlynské…  Rozkrútené koleso melie múku. Môžu sa pridať ďalšie kvapôčky. 

[image: image13.wmf]
Putujú okolo záhrad, miest malých i veľkých. Dostanú sa do mora - všetci si spolu čupnú a robia morskú vlnu známu z futbalových stretnutí... Kvapôčke je v mori smutno, je tam tma a všetky kvapôčky sú špinavé. Vyskočí na skalu a poprosí slniečko aby ju naspäť vynieslo do oblakov. Slniečko jej podá lúč a vynesie kvapôčku ako malý obláčik na oblohu. Na skale zostane po kvapôčke fliačik…Deti popadajú na zem a povedia – čľup!“

SEBAHODNOTENIE  ( Dagmar MIKOLKOVÁ, ŠKD pri ZŠ Hliny VIII v Žiline )
VEK:
1. stupeň ZŠ

POČET:
Počet žiakov v triede (skupine)

ČAS:
25 minút

CIEĽ:
Schopnosť sebahodnotenia, sebakritiky



Aktivita je časovo ohraničená jedným týždňom a to práve preto, že bude mať päť zastavení. 




Na väčší papier nakreslíme cestu, na ktorej bude päť zastavení. Každý deň jedno:



Prvý deň – dobrý kamarát



Druhý deň – slušný žiak (napríklad v jedálni)



Tretí deň – svedomitý žiak (napríklad v príprave na vyučovanie)



Štvrtý deň – šikovný žiak (uložené veci, poriadok v lavici)



Piaty deň -  šťastný štvorlístok – cieľ



Každý nakreslí a vystrihne sám seba (alebo si urobí iný znak) a postupuje cestou po dosiahnutí úloh. Pri porušení jednej z nich vráti sa späť do prvého dňa.

HÁDAJ KTO SI… ( Dagmar MIKOLKOVÁ, ŠKD pri ZŠ Hliny VIII v Žiline )
VEK:
1. stupeň ZŠ

POČET:
Počet žiakov v triede (skupine)

ČAS:
30 minút

CIEĽ:
Rozvoj tvorivého myslenia pri hľadaní súvislostí

Jednému žiakovi pripneme na chrbát napísané (nakreslené) nejaké zviera. Žiak dáva otázky, ktoré ho dovedú k zvieraťu pripnutému na chrbte. Ostatní odpovedajú stručne –  ÁNO – alebo NIE

SOCHY  (Eva JANČANSKÁ, ŠKD pri ZŠ R.Zaymussa v Žiline )
VEK:
1. stupeň ZŠ

POČET:
Počet žiakov v triede (skupine)

ČAS:
30 minút

CIEĽ:
Neverbálna komunikácia



Vyberieme si napríklad z 20 žiakov do štyroch družstiev  po päť detí. Každá skupinka bude mať za úlohu predviesť súsošie (ktorého popis si vyberie z už pripravených papierikov). Na lístočku bude napísané, že toto družstvo má predviesť súsošie, ktoré znázorňuje nejaké remeslo – napríklad záhradníka, murára, stolára… prípadne nejaké súsošie z rozprávky  a podobne. 



Deti si musia spoločne nacvičiť, dohodnúť sa čo budú znázorňovať, kto čo bude predstavovať, a akou pózou sa bude prezentovať. Ostatné družstvá zatiaľ hádajú – čo to družstvo sa nám snaží predstavovať, znázorňovať…Takto si deti môžu vybrať na lístočku akýkoľvek typ súsošia (tiež rodinu, športové odvetvie…) Postupne si deti môžu aj sami vybrať, aké súsošie chcú predstavovať, napíšu ho na papier a odovzdajú ho učiteľovi (vychovávateľovi). Najlepšie je to družstvo, ktoré malo najvýstižnejšie a najpútavejšie stvárnené súsošie.  

Rovnakí a rozdielni  ( Mária KOLČAKOVÁ, ŠKD pri ZŠ M.Kukučína v Dolnom Kubíne )

VEK:
7-10 rokov

POČET:
4 v skupine

ČAS:
40 minút

CIEĽ:
Aktivovať vedomosti, analyzovať myšlienky, pojmy, objavovať vzťahy, vážiť si rozdiely.
Pomôcky - veľké papiere, fixky, pastelky

Rozdelíme si deti do malých skupín. Zadáme každej skupine tri alebo štyri nápady, témy, historické postavy, zvieratká a pod. Rozdáme deťom veľký hárok papiera a fixky alebo pastelky. Deti v každej skupinke sa podelia s tým, čo vedia o téme, ktorá im bola pridelená. Do stredu veľkého papiera skupina nakreslí alebo napíše v čom sú témy rozdielne, jedinečné pre každú tému, človeka, zvieratko o ktorom diskutujú. Každá skupinka v závere sa predstaví so svojimi plagátmi pred celým kolektívom. Táto deľba môže mať formu opisu a ukážky plagátu, alebo pripevnenie plagátu na stenu, aby ostatný mohli naň vidieť.

Veľké nápady a malý začiatok   

( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
7-10 rokov

POČET:
Počet žiakov v triede (skupine) 

ČAS:
Jeden týždeň každé dieťa

CIEĽ:
Rozviť činnosť literárnu, prejsť z tradičných tém na činnosti novátorské, rozvoj písania a čítania
Pomôcky - písanka, talizman oddelenia – plyšový Snehurko

Deti si vedú denník oddelenia, opisujú svoje skutky, pomoc pre rodičov, spoluprácu so súrodencami a prežitý voľný čas i svoje zážitky s plyšovým talizmanom. Takto vzniká individuálny čitateľský zápisník.
Čitateľský kútik  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
7-10 rokov

POČET:
Počet žiakov v triede (skupine) 

ČAS:
20 minút

CIEĽ :
Rozvíjať písanie a čítanie, individuálny čitateľský zážitok, práca s knihou.
Pomôcky - triedna knižnica, knihy, školská knižnica a prinesené knihy deťmi

Knihy vyberie vychovávateľ pre deti podľa ich úrovne čítania. Dieťa si potom knižku číta 4x. Najprv s vychovávateľom (čas na jednotlivé vyučovanie čítania). Potom s priateľmi (sociálne čítanie, precvičovanie, práca s niekým, kto je blízko k jeho rozvojovej úrovni). Tretí krát si dieťa číta samo pre seba (individuálne čítanie a precvičovanie). Dieťa číta znovu vychovávateľovi. Vychovávateľ pomôže dieťaťu označiť knižku vo svojom čitateľskom zápisníku a urobí ďalší výber ďalšieho čitateľského materiálu.
Bingo  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
8-10 rokov

POČET:
20

ČAS:
30 minút

CIEĽ:
Spoznávať priateľov, kamarátov, spolužiakov ich záujmy a záľuby.
 
Pomôcky - papier, pero

Do tabuľky si napíšeme svoje záujmy a záľuby (všetci). A hľadáme, kto nám podpíše tieto záujmy a záľuby. Kto má vyplnený riadok alebo kríž zvolá Bingo.  
Počúvanie príbehu na páske  
( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
7-10 rokov

POČET:
neobmedzený

ČAS:
30 minút

CIEĽ:
Počúvať dobrého rozprávača, rozprávať zaujímavú a kvalitnú rozprávku.
Pomôcky: magnetofón, nahrávky pások Zlatá krabička rozprávok, Strieborná krabička rozprávok, Bronzová krabička rozprávok. 

Vychovávateľ pustí deťom rozprávku, deliť sa o pohodlný priestor s priateľom, diskutovať s priateľmi o literatúre. Počúvať rozprávku, prerozprávanie príbehov deťmi, práca s príbehom, hry, práca so zručnosťami, práca s vlastnosťami, práca s temperamentmi, dramatizácia, rozhovory, spojenie počúvania so spievaním.

Skladanie dreveného modelu 

( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
7-10 rokov

POČET:
5 v skupine

ČAS:
30 minút

CIEĽ:
Postaviť model, v inej miestnosti, spolupráca, koordinácia, spätná väzba a pravidlá rešpektovania.
Pomôcky: drevené kocky

Úlohy pre pozorovateľa: prezerá si model a potom podá jeho opis bežcovi. Bežec si vypočuje opis, ako ho podá pozorovateľ a podá ho ďalej staviteľovi. Staviteľ počúva bežca, dostáva súčiastky od dodávateľa a zostaví produkt. Staviteľ je jediný, kto sa dotkne produktu. Zhovára sa s bežcom, spätnoväzbárom a dodávateľom.  Dodávateľ riadi dodávky a doručuje ich staviteľovi. Môže sa zhovárať s hocikým okrem pozorovateľa. Spätnoväzbár si prezerá model i produkt.
Napíš a podeľ sa ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
7-10 rokov

POČET:
4 v skupine

ČAS:
30 minút

CIEĽ:
Písať si s deťmi a používať písanie ako nástroj premýšľania o tom, čo sa učia.

Pomôcky - papier, pero

Vychovávateľ odporučí deťom napísať si na papier tri zážitky zo svojho detstva. Deti píšu – ak dieťa nechce písať, nenúti sa. Potom prerozpráva príbehy deťom v skupinke a všetci dohromady vyberú najlepší príbeh.
Tri nohy, dva prsty  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
7-10 rokov

POČET:
3  v skupine

ČAS:
15 minút

CIEĽ:
 Realizovať skutočnosť, rozvíjať fantáziu a predstavy, tiež logiku.
 

Deti si vytvoria náhodným spôsobom skupinky po troch. Potom predvádzajú, čo vychovávateľ povie. Pŕ tri nohy, jeden prst... Vždy to hovorí jeden človek. Na začiatku vychovávateľ, neskoršie aj deti.
[image: image17.wmf]
Hádzanie kocky  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
8-10 rokov

POČET:
jedno dieťa 

ČAS:
10 minút

CIEĽ:
Umožňuje pozrieť sa na tému z rôznych hľadísk. Hodnota práce spočíva na využití všetkých 6 strán kocky.
Pomôcky - vyrobená kocka

Opíš predmet zblízka a popíš čo vidíš – farby, tvary, rozmery, spomienky. Porovnaj čomu sa podobá, čím sa líši. K akým myšlienkam nás vedie, čo nám prichádza na um, môžu to byť príbuzné veci, rôzne časové obdobia, miesta, ľudia. Uvoľňovaním mozgu tvorte asociácie k tomuto predmetu. Povedzte, z čoho sa skladá, nemusíte vedieť, môžete si i vymyslieť. Čo sa s tým dá robiť, ako sa to dá použiť. A nakoniec argumenty za a proti – zaujmite stanovisko.

Otázky pre menšie deti:
Aké je to veľké? Akú to má farbu? Čo to vie robiť? Čo je na tom dobré a zlé? Odkiaľ sa to vzalo? Čomu sa to podobá? Z čoho sa to skladá? Kde to býva? Kde to môžem nájsť? Čo si počneme bez neho?

[image: image18.wmf]
Piknikový účastnícky list 

( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
7-10 rokov

POČET:
neobmedzený

ČAS:
celé popoludnie (v škole v čase mimovyučovacom)

CIEĽ:
Prežiť veselé popoludnie plné zážitkov. Umožňuje deťom aktívny postoj, aktívny rozvoj osobnosti, kooperáciu, spoluprácu, uvažovanie, rozmýšľanie, súťaženie, ale i pokojné čakanie.

Pomôcky - vychovávateľky si pripravia súťaže, stanovištia i s pomôckami

[image: image19.wmf]V prvej časti pikniku si každé oddelenie pripravilo vystúpenie. V druhej časti deti súťažili v rôznych disciplínách.

Čísla, tvary, písmená  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
8-12 rokov

POČET:
od 5 v skupine

ČAS:
25 minút

CIEĽ:
Získať skúsenosť, že sme a môžeme byť potrebnou časťou celku, vynachádzavosť, tvorivosť, koordinácia.
 Deti požiadame, aby sa pokúsili spoločne svojimi telami vytvoriť nejaký tvar (kruh, trojuholník, štvorec, obdĺžnik), písmeno alebo číslo. Môžu pritom ležať na zemi, stáť i sedieť. Ak je hráčov viac ako 8, odporúčame skupinu rozdeliť na menšie skupinky.

Sedliacky dvor  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
1.ročník ZŠ (môže sa  využiť už od 5 rokov – v MŠ)

POČET:
neobmedzený 

ČAS:
5-10 minút 

CIEĽ:
Podporiť aktivitu, zaangažovanosť a pocit spolupatričnosti pomocou zábavnej formy komunikácie.

Pomôcky- kartičky s menami alebo obrázkami rôznych zvierat, šatky, losovací klobúk.

 

Každé dieťa si vylosuje z klobúka jedno zvieracie meno alebo obrázok (alebo vychovávateľ každému pošepká jedno z troch až štyroch mien rôznych zvierat). Napr. ak chceme mať tri skupiny, môžeme zvoliť „kravy“, „kohútov“ a „žaby“ a vždy niekoľkým hráčom pošepkáme meno toho istého zvieraťa. Deti sa rozptýlia v priestore a každý si zatvorí (alebo zaviaže) oči. Cieľom hry je nájsť všetkých členov špeciálnej skupiny a chytiť sa s nimi za ruky. Jediný dovolený spôsob komunikácie sú zvieracie zvuky.

Obmeny - z tejto hry môžeme vytvoriť veľa variácií podľa druhov zvierat, z ktorých niektoré sú hlučné, iné tiché, niektoré vydávajú ľahko identifikovateľný zvuk, u iných je to problematické. Úlohu sťažíme tak, že každá skupina musí napokon pozostávať napr. z dvoch kráv, dvoch kohútov, dvoch žiab. Počty volíme samozrejme podľa celkového počtu detí, tak aby skupiny boli vyvážené. Potom dáme skupine úlohu, aby našla spiaceho gazdu alebo zablúdenú ovečku. Gazdu i ovečku predstavujú statickí hráči, ktorí vydávajú len slabé zvuky.

Stonožka ide cez hory ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
1.ročník ZŠ (môže sa využiť už od 5 rokov – v MŠ) 

POČET:
4 a viac  

ČAS:
10-15 minút

CIEĽ:
Koordinácia pohybov, spolupráca pri spoločnom pohybe, pocit spolupatričnosti.
 
Pomôcky - lavičky, veľké molitanové kocky, žinenky, gymnastický koberec a pod. 

Najprv deti požiadame, aby z pripraveného stavebného materiálu postavili hory a pokryli ich trávou (veľkými rohožkami, žinenkami). Môžu pri tom použiť aj rôzny iný materiál, ktorý je naporúdzi. Stonožku deti vytvoria tak, že sa zoradia za sebou, kľaknú si, položia dlane na zem a uchopia členky predchádzajúceho kamaráta. Štyri deti takto sformujú šesťnásťnožku, ktorá sa pohybuje priestorom, chodí okolo hôr. Vylieza na ne, schádza z nich. Stonožky sa môžu po chvíli zoradiť za seba a vytvoriť tak obrovskú stonožku. Na záver sa gigantická stonožka skrúti a zaspí.

Veľký mech  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
1.ročník ZŠ  (môže sa využiť už od 5 rokov – v MŠ)

POČET:
5-7 

ČAS:
3-10 minút

CIEĽ:
Koordinácia spoločnej činnosti, príležitosť zažiť fyzickú blízkosť, spoločná zábava.
Pomôcky - veľký mech zošitý z pevného, trvanlivého a čiastočne priesvitného materiálu (napr. prestieradiel alebo lodných plachiet, padáka), aby sa deti necítili vnútri príliš uzavreté. Deti vyzveme, aby si prezreli náš veľký mech  a pokúsili sa doň vmestiť. Úlohou bude premiestniť sa z jedného konca miestnosti na druhý koniec alebo sa gúľať vonku po tráve. Deti v mechu si zvolia vlastnú stratégiu – či už gúľaním, prekračovaním jeden druhého, spoločným kráčaním a pod.

Balón nespadni  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
1.ročník ZŠ (môže sa využiť už od 5 rokov – v MŠ) 

POČET:
párny

ČAS:
podľa schopnosti hráčov 

CIEĽ:
Koordinácia pohybov, tvorba spoločnej stratégie na dosiahnutie spoločného cieľa.

Pomôcky  - nafukovacie balóny alebo ľahké lopty

V tejto hre spolupracujú vždy dvaja hráči, ktorí si dajú balón medzi seba a snažia sa ho čo najdlhšie udržať nad zemou bez použitia rúk. Zistia, koľko spôsobov existuje na balansovanie balónu hlavou ku hlave, bok ku boku, žalúdok ku žalúdku, chrbát ku chrbtu... Lopta sa môže pohybovať od hlavy až po špičky chodidiel a naspäť.

Obmena - Deti môžu skúsiť balansovať s dvomi alebo tromi loptami, príp. v skupine 4 – 5 hráčov.

Bublinky  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
1.ročník ZŠ (môže sa využiť už od 5 rokov – v MŠ) 

POČET:
neobmedzený

ČAS:
10-15 minút

CIEĽ: 
Navodiť pocit spolupatričnosti, blízkosti cez zážitok spájania častí do celku.

Dve alebo tri deti vytvoria spolu jednu mydlovú bublinku tak, že sa držia za ruky, okolo pliec alebo iným spôsobom. Urobia malý kruh. Bublinky sa pomaly pohybujú v rytme pokojnej hudby a dbajú na to, aby sa nezrazili s inými.

Lúčny koník  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
1.ročník ZŠ (môže sa využiť už od 5 rokov – v MŠ)

POČET:
7-10 v skupine

ČAS:
10-15 minút

CIEĽ:
 Koordinácia pohybov a skupinová tvorba stratégie hry.

Pomôcky - nafukovacia lopta, deka alebo iná prikrývka

Deti sa postavia okolo okrajov prikrývky. Nafukovací balón „lúčny koník“ sa položí do prostriedku prikrývky, deti uchopia okraje a snažia sa ho vyhodiť do vzduchu. Vyžaduje to kolektívne úsilie, aby lúčny koník vyskočil vysoko a spadol nazad na prikrývku nie na zem. Keď sa deti naučia pohybovať ako celok, koník dokáže aj iné veselé kúsky, napr. kotúľa sa po okrajoch prikrývky.

Obmena - Po zvládnutí základnej techniky môžeme úlohu sťažiť tak, že v prostriedku prikrývky vystrihneme otvor, ktorým lúčny koník po nadskakovaní a gúľaní napokon odíde.

Loptička krúž  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
môže sa využiť už od 6 rokov 

POČET:
párny 

ČAS:
2-7 minút

CIEĽ:
Koordinácia pohybov, citlivosť, vnímavosť, rýchla reakcia.

Pomôcky - stolnotenisové loptičky a tanierik pre každý pár

  

Deti sa rozdelia do dvojíc. Každá dvojica dostane tanierik a jednu stolnotenisovú loptičku. Úlohou je čo najdlhšie udržať loptičku v pohybe tak, aby krúžila na tanieriku. Obidvaja hráči držia tanierik obidvomi rukami a jemne ho nakláňajú zo strany na stranu dookola a koordinujú svoje pohyby, aby loptička plynulo krúžila čo najdlhšie.

Dlhočizný skok  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
8 rokov

POČET:
do 20

ČAS:
15-20 minút

CIEĽ:
Posilniť motiváciu a ochotu prispieť ku skupinovému výkonu, spolupatričnosť, súdržnosť.
Pomôcky - pásmo na meranie skokov

Ako už napovedá názov, cieľom tejto aktivity je dosiahnuť čo najlepší výkon (skupinový), t.j. doskočiť čo najďalej. Prvý hráč začína na štartovacej čiare, raz skočí, nasledujúci hráč štartuje tam, kde skončil predchádzajúci. Hráči sa usilujú dosiahnuť čo najväčšiu vzdialenosť súčtom skokov.

Obmena - Namiesto jednoduchých skokov z miesta dopredu, možno skákať bokom, dozadu, z nôh na ruky a pod. Hra sa dá hrať vnútri, v telocvični, vonku na lúke (pozor na skaly, sklo a ostré predmety). Obzvlášť zábavnou formou je pľutie na diaľku. Ide o akceptovanú hravú formu správania inak netolerovaného a predstavuje uvoľňovací ventil pre nežiadúce správanie. 

Šepkári  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
od 8 rokov

POČET:
párny 

ČAS:
15-20 minút

CIEĽ:
 Koordinácia hráčov, predstavivosť a fantázia pri dosiahnutí cieľa.

Pomôcky - tabuľa, papier, písacie potreby

 

Deti sa rozdelia na páry. Jeden z páru sedí na stoličke chrbtom k tabuli a má pred sebou na lavici papier a pero (fixku, ceruzku). Druhý z páru sedí na stoličke otočený k tabuli a jeho úlohou je, to čo uvidí nakreslené (napísané) na tabuli otočením hlavy k páru našepkať. Druhý z dvojice počúva a našepkané sa snaží nakresliť na papier. Ide o spoluprácu a koordináciu. Je to výborná forma a metóda na rozvoj predstavivosti a pomenovanie vecí.
Snehová víchrica  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
1.ročník ZŠ (môže sa využiť už od 5 rokov – v MŠ)

POČET:
párny

ČAS:
10-15 minút

CIEĽ:
Rozvoj dôvery, empatie, ohľaduplnosti, koordinácia pohybov pomocou verbálnej komunikácie, aktivizácia, predstavivosť.

Pomôcky - šatky na zaviazanie očí, magnetofónová nahrávka víchrice, nie je podmienkou

Dve deti sa stratili v snehovej víchrici a pokúšajú sa dostať domov. Jedno z detí je však nevidiace. Úlohou druhého dieťaťa je doviesť nevidiaceho kamaráta cez rôzne prekážky domov do cieľa. Nevidiace dieťa má zatvorené alebo zaviazané oči šatkou. V pároch idú deti cez rôzne prekážky, napr. snežný tunel (gymnastické kruhy), cez zamrznutú rieku (žinenka), zasnežený most (lavička) a snažia sa pri tom, aby sa ani jeden vo víchrici nestratil, aby neostal sám. Keď sa dostanú do bezpečia, vymenia si úlohy.

Poznámka - Najmenším deťom veľmi pomáha nahrávka víchrice vžiť sa do situácie.

Obmena - Starší hráči môžu hru modifikovať tak, že namiesto verbálnych signálov si dohodnú taktické signály napr. na zatlieskanie ísť dopredu, na lusknutie prstami si ľahnúť na zem, na dotyk na ľavé rameno ísť doľava, na dotyk na pravé zohnúť sa a pod. Aj námet možno zmeniť napr. na riadiacu vež pre lietadlá, ktorá naviguje pilota v hustej hmle.

Chystáme sa na výlet, na prázdniny

( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
od 8 rokov

POČET:
neobmedzený

ČAS:
niekoľko týždňov 

CIEĽ:
Podporiť motiváciu a podnietiť spoluprácu pri plnení etapových úloh, posilniť výdrž v hre až do dosiahnutia  spoločného cieľa.
Pomôcky - encyklopédie, mapy, písacie potreby, špendlíky, značky súťažiacich tímov, nástenka           

 V tejto hre ide o dlhodobú spoluprácu v malých skupinách. Deti oboznámime už niekedy v zime s našimi plánmi na prázdniny, kde by sme chceli nejaký čas stráviť v tábore.  Podmienkou pre účasť je však dopracovať sa k splneniu cieľa niekoľkých etapových úloh. Na ceste, po ktorej pôjdeme, je niekoľko zaujímavých miest a dedín, mestečiek a miest, chránených oblastí, prírodných útvarov a pod. Celú trasu rozdelíme na niekoľko úsekov. Každý úsek bude mať  cieľovú stanicu. O tejto bude musieť skupinka účastníkov spoločnými silami zistiť napr. jej históriu, koľko obyvateľov tam žije, či majú nejaký kroj (prípadne ho nakresliť), aké plodiny sa tam pestujú, ktorý významný rodák stade pochádza, či sú tam nejaké významné historické  a umelecké budovy, inštitúcie a pod. V určenej lehote napr. 7 – 10 dní musí skupinka predložiť výsledky svojho bádania a zisťovania v odbornej literatúre, v rozhovore a pod. Ak je úloha splnená, vedúci hry označí na mape špendlíkom so značkou – vlajkou skupiny cieľ, po ktorý sa dostala. Takto sa tímy posúvajú vždy bližšie k miestu určenia. Vedúci by mal odhadnúť náročnosť úloh a dostupnosť informácií tak, aby skupinky mali približne rovnaké šance. Ak sa však predsa stane, že niektorá skupinka výrazne zaostáva, a narušil by sa tým priebeh hry a ohrozil celý výlet, dáme všetkým na úvahu, ako pomôcť zaostávajúcim. Samozrejme len v tom prípade, ak sa chcú výletu zúčastniť.
Spoločná obruč  ( Mária KOLČAKOVÁ, ŠKD pri ZŠ M.Kukučína v Dolnom Kubíne )
VEK:
3 – 7 rokov

POČET:
6 - 20

ČAS:
10 – 15 minút

CIEĽ:
Uvedenie, posilnenie a konkretizácia predstavy o spoločnej činnosti, podporenie počiatkov spolupráce.

Pomôcky  - 3 – 10 plastových obručí (hula hop)

Deti si rozdelíme do párov. Každý pár si stane do svojej obruče a každé dieťa drží svoju časť asi vo výške pása alebo ramien. Hrá veselá hudba a deti poskakujú, prechádzajú sa, alebo pobehujú v priestore stále zostávajúc vo svojich kruhoch. Aby sa im to darilo, musia sa pohybovať dvojice rovnakým smerom, teda koordinovať pohyb. Keď hudba prestane hrať, deti z dvoch rôznych kruhov utvoria jeden tím tak, že položia svoje kruhy na seba, spoločne vojdú do jedného (zdvojeného) kruhu a spoločne pokračujú v hre. Celý proces sa opakuje, dokiaľ sa deti dokážu vmestiť do kruhu a udržať spoločne všetky obruče okolo seba. Obvykle hra končí, keď je v kruhu asi osem detí.

[image: image20.wmf]
sústredenie v namáhavých podmienkach
( Adriana IVANKOVÁ, ZŠ v Lieskovci pri Zvolene )


VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Hra rozvíja detskú fantáziu, slovnú zásobu žiakov a je  vhodným doplnkom pri fixácii učiva o dialógoch v bežnej komunikácii.
Obsah hry  -
dvojica, z ktorej jeden člen má na hlave klobúk, vedie dialóg na ľubovolnú tému. Žiak bez klobúka sa snaží za určitý časový interval klobúk z hlavy spolužiaka získať. Keď sa mu to podarí, nasadí si ho a role sa vymenia prípadne do hry vstúpi tretí hráč.

Priebeh hry - žiaci vytvoria dvojice a určia si hráča, ktorý hru začne. V hre využívajú dialógy a rozhovory medzi sebou. Táto dramatická hra vzbudzuje už od začiatku veľký záujem, ktorý pretrváva až do konca. Každá dvojica vymyslí dialógy,  počas ktorých sa im má podariť zobrať spolužiakovi klobúk z hlavy. Dialógy majú byť  vtipné a vyvolať dobrú, veselú, priateľskú a príjemnú atmosféru v triede.  

poznávanie predmetov a obrazotvornosť

( Adriana IVANKOVÁ, ZŠ v Lieskovci pri Zvolene )


VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Hra rozvíja detskú fantáziu, tvorivosť, obrazotvornosť
Pomôcky  - predmety nachádzajúce sa v triede

Obsah hry - učiteľ pripraví niekoľko predmetov, s ktorými sa dá dobre manipulovať. Žiaci majú predmet využiť takým spôsobom, pre ktorý predmet nie je určený, ale ktorý je v praxi možný. Hľadajú pritom čo najviac možností a pokúšajú sa ho použiť najrôznejším spôsobom.

Priebeh hry  - triedu  pripravíme tak, že predmety v triede, ktoré sú bežne uložené na určenom mieste budú umiestnené na úplne inom. Žiaci majú očami zistiť, ktorý z predmetov sa kde nachádza. Potom sa rozdelia do skupín a zvolia si jeden z predmetov k realizácii dramatickej hry. Za úlohu majú vymyslieť si kratučký monológ, v ktorom ostatným spolužiakom priblížia využitie a funkciu daného predmetu. Pritom majú používať najmä slovesá ale aj iné slovné druhy. V tejto hre sa ukáže aj to, akú slovnú zásobu má každý z daných žiakov, u ktorého   nastala zmena k pozitívnemu.   Fixáciu učiva  realizujeme  tak, že žiaci majú správne zodpovedať otázku : Aké vety (jednoduché alebo súvetia) sa vyskytovali častejšie v monológoch spolužiakov.

nedokončené príbehy  ( Adriana IVANKOVÁ, ZŠ v Lieskovci pri Zvolene )
VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Rozvoj tvorivosti a fantázie, spolupráca, pomoc
Obsah hry - učiteľ si pripraví akúkoľvek literárnu predlohu neveľkého rozsahu. Prečíta ju bez záveru a rozuzlenia. Žiaci voľne dokončujú príbeh.

Priebeh hry - dramatická hra začína  tým, že žiaci  si vypočujú krátky príbeh, ktorý je situovaný do detského prostredia. Potom už každá pätica detí, po krátkom dohovore, dokončí príbeh svojim dorozprávaní. Cieľom tejto dramatickej hry je  rozvíjanie fantázie, slovnej zásoby, plynulého rozprávania. Na spestrenie hry môžeme sa pokúsiť hľadať tie slovné druhy, ktoré sa v rozprávaniach vyskytovali najčastejšie.

medzinárodné stretnutie  ( Adriana IVANKOVÁ, ZŠ v Lieskovci pri Zvolene )

VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
 Využitie neverbálnej komunikácie v bežnej praxi, v živote
Obsah hry -
Každý s účastníkov hry je inej národnosti. Účastníci si majú povedať, kde žijú, čo je v ich krajine zaujímavé. Využívajú neverbálnu komunikáciu.

Priebeh hry  - po vysvetlení dramatickej hry sa žiaci rozdelia do skupín po dvoch, troch deťoch. Po krátkom dohovore prezentujú svoje nápady pred ostatnými spolužiakmi. Cudzincov charakterizovala nejaká činnosť (tanec, gestikulácia rukami).  Medzi dorozumievacie prostriedky patrí aj neverbálna komunikácia, ktorú využívame v bežnej reči. Aj po tejto hre  sa žiakov opýtame ako sa im hra páčila, ktorá skupina bola najpresvedčivejšia alebo najvtipnejšia a prečo? Na fixáciu učiva o neverbálnych a verbálnych dorozumievacích prostriedkoch  položíme  žiakom otázku : „Povedzte rozdiely medzi verbálnym a neverbálnym dorozumievaním“. Žiaci zväčša odpovedajú správne.
minútové príbehy  ( Adriana IVANKOVÁ, ZŠ v Lieskovci pri Zvolene )


VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Rozvoj tvorivosti a fantázie, spolupráca, pomoc
Obsah hry -
žiaci sú rozdelení do skupín. Všetci dostanú tému : „telo“ Každá skupina za určitý čas opisuje nejakú časť tela.

Priebeh hry - dramatická hra je zameraná na tvorenie jednoduchých viet a súvetí. Je daná téma, na ktorú žiaci v skupinách tvoria svoj vlastný, vymyslený alebo skutočný príbeh. Majú  k dispozícii pero, papier a 15 minút. Za tento krátky čas majú vytvoriť  rozprávanie na tému „telo“. Môžu opisovať  zlomenú ruku priateľa, čo je  skutočný príbeh. Druhá skupina môže opisovať „nohu“ a príbeh je vymyslený.   Do tejto hry sa môžu zapojiť aj slabší žiaci, ktorí tiež tvoria a vymýšľajú príbehy. Fázu fixácie učiva o jednoduchých vetách a súvetiach môžeme realizovať  tak, že každá skupina má vytvoriť (ústne) dve jednoduché vety a dve súvetia.

sochy  ( Adriana IVANKOVÁ, ZŠ v Lieskovci pri Zvolene)
VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Rozvoj tvorivosti a fantázie, spolupráca, pomoc
Obsah hry -žiaci vytvoria reťaze po piatich hráčoch a behajú v priestore. Na signál sa reťaz pustí a žiaci ustrnú v tej pozícii, do ktorej sa dostanú.

Priebeh hry - motiváciou tejto dramatickej hry boli zvieratká a postavy z rozprávok. Žiaci vytvoria skupiny a za úlohu majú sa pohybovať po triede držiac sa pritom za ruky. Po zaznení slova „skaly“ všetci „skamenejú“. Ostatné deti sa pomocou podstatných mien pokúšajú určiť aké postavy „sochy“ predstavujú. Nakoniec „skamenená“ skupina ostatným prezradí čo jej jednotliví členovia predstavovali. Okrem ľudských a zvieracích postáv sa môžu objaviť aj zmiešané ako napríklad poľovníkov striehnucich na medveďa… Dramatická hra sa deťom páči  a má pozitívnu odozvu nielen vo fáze fixácie učiva podstatných mien, ale vždy keď ju použijeme.
sochárov ateliér  ( Adriana IVANKOVÁ, ZŠ v Lieskovci pri Zvole
VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Hra je  zameraná na rozvoj fantázie, priestorového vnímania a súvislého vyjadrovania sa.

Obsah hry - žiaci vytvoria sochy. Je večer pred otvorením výstavy, sochár s pomocníkom rozmiestňuje sochy, dokončujú posledné prípravy. V noci sa sochy začnú pohybovať, pozerajú sa okolo seba, hľadajú kontakty. Konečne každý objaví spriaznenú sochu, z neosobných gest a pohybov sa stanú gestá a pohyby priateľské. Potom sochy zase ustrnú, ale v nových postojoch. Ráno je vernisáž výstavy, prichádzajú návštevníci, fotoreportéri, kritici. Výstava má obrovský úspech, ale sochár zisťuje, že úspech nie je jeho dielo…

Priebeh hry  - každý žiak stvárňuje rolu podľa vopred určených pravidiel. Do hry sa zapoja všetky deti.  Pri sebahodnotení žiaci by mali dospieť  k názoru, že   nielen pohybový prejav ale aj rečový  je dôležitý. Táto dramatická hra je vhodným doplnkom a spestrením vyučovacej hodiny slohu i mimoškolskej činnosti, prípadne etickej výchovy.
príbehy rozprávané po jednom slove
 ( Adriana IVANKOVÁ, ZŠ v Lieskovci pri Zvolene )


VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Rozvoj obrazotvornosti a fantázie, tvorivosť, brainstorming
Obsah hry - žiaci sedia v kruhu, učiteľ začína príbeh ustálenou formulou, napr. „Bol raz jeden...“ alebo „To ja som poznal jedného...“. Žiaci potom pokračujú v príbehu tak, že každý povie len jedno slovo. Končí sa, keď vznikne nejaký celok. Je potrebné dbať na gramatickú správnosť a nadväznosť viet.

Priebeh hry - dramatickú hru zvolíme na precvičovanie si súvislého tvorenia jednoduchých viet. Žiaci si sadnú do kruhu.  Povieme im  vetu : „Bol raz jeden...“. Žiak sediaci po našej  pravej ruke povie  jedno slovo a tým dokončí vetu. Takto sa vystriedajú všetky deti, pričom vždy to nasledujúce povie  také slovo, ktoré vhodne dopĺňal vetu. Tieto krátke vety utvoria opis „jedného chlapca“ vytvoreného detskou fantáziou. Po ukončení hry sa pokúsia niektorí žiaci plynulo a súvislo zopakovať vety (príbeh), ktoré predtým spoločne vymysleli. Napriek obtiažnosti hry sa do nej aktívne zapoja  aj slabšie prospievajúci žiaci  čím  hra získa na  spestrení vyučovacej hodiny slovenského jazyka, ale aj etickej výchovy.
slovné hry ( Adriana IVANKOVÁ, ZŠ v Lieskovci pri Zvolene )


VEK:
1.-4.ročník

POČET: 
Počet žiakov v triede (skupine) 

ČAS:
10 minút 

CIEĽ:
Hra rozvíja detskú fantáziu, slovnú zásobu žiakov , obrazotvornosť 

Obsah hry - žiaci za určitý čas majú napísať čo najviac slov, ktoré sa skloňujú podľa určitého vzoru podstatných mien. Vyhráva tá skupina, ktorá napíše najviac slov. 

Priebeh hry -  žiaci sú rozdelení do skupín a ich úlohou je  napísať čo najviac slov, ktoré sa skloňujú napríklad podľa vzoru „mesto“. Na dohovor majú desať minút, pričom vyhrá tá skupina, ktorá napíše najviac správnych slov. Do tejto hry sa zapoja všetky deti.  Po dopísaní každá skupina prečíta  svoje slová a ostatné deti ich počítajú – koľko ich je.  Hra na slová je  prínosom aj pre slabšie prospievajúcich žiakov.  

čo všetko by to mohlo byť
( Adriana IVANKOVÁ, ZŠ v Lieskovci pri Zvolene )


VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Hra rozvíja detskú fantáziu,  predstavivosť a je  vhodným doplnkom učiva zo slovenského jazyka i etickej výchovy
 
Obsah hry -základom hry je práca s rekvizitou. Učiteľ prinesie väčší počet predmetov univerzálnych tvarov (trojuholníky, obdĺžniky, kvádre a pod.). Každý žiak si vezme jeden z predmetov a v jednoduchých etudách s rekvizitou hľadá čo najviac možností použitia jedného predmetu.

Priebeh hry  - dramatická hra  rozvíja fantáziu, predstavivosť a vedie deti k tvorbe slovies na vopred určenú tému. V našom prípade to môže byť  téma „školské  pomôcky “. Po rozdelení detí na skupiny, dostane každá skupina  jeden predmet, o ktorom mali hovoriť čo najviac slov (predovšetkým slovies) o jeho možnom použití.   Vtipné nápady žiakov dostatočne vystihnú využitie daných predmetov. Napríklad podľa jednej zo skupín môže pero slúžiť na meranie teploty, druhej čistenie uší, tretej na ukazovanie, štvrtej  pridržiavanie otvoreného okna, piatej na okrasu klobúka a podobne. Za najfantastickejší výmysel môžu žiaci určiť dáždnik, ktorý by mohol podľa jednej skupiny slúžiť ako loď na preplávanie potoka a tým aj urýchlenia cesty do školy. Fixáciu učiva o podstatných menách môžeme realizovať úlohou : „Vymysli päť podstatných mien ženského rodu“…Fantázii detí sa medze nekladú…

najjednoduchšie monológy a dialógy

( Adriana IVANKOVÁ, ZŠ v Lieskovci pri Zvolene )


VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Touto dramatickou hrou sledujeme  plynulosť reči, vyjadrovanie sa žiakov spisovnou slovenčinou a používanie priamej reči v dialógoch. Hra rozvíja detskú fantáziu, slovnú zásobu žiakov.
Obsah hry  - stretnú sa dve postavy s literatúry, ktoré patria k sebe ako napr. Janko a Marienka, Červená čiapočka a vlk, Snehulienka a macocha a pod. Postavy sa pozdravia a hovoria o nejakej bežnej príhode.

Priebeh hry  - žiaci sa rozdelia  do skupín, ktoré si vytvoria svojvoľným výberom. Vytvoria dvojicu, trojicu alebo päticu a po krátkom dohovore predvedú rozhovor rozprávkových postáv. Niektoré skupiny žiakov si rozhovory vymýšľajú, iné dramatizujú skutočné rozprávkové príbehy. Tak v triede nastane príjemná atmosféra - zrazu sa v nej objavujú rozličné postavy z rozprávok : Janko a Marienka s ježibabou, tri prasiatka a vlk a iné. Na konci hry sa každý žiak zhodnotí - či už pozitívne alebo negatívne. Odpovedajú na otázky učiteľa (vychovávateľa), ktorá z rozprávok sa im najviac páčila a prečo. Fixáciu učiva o dôležitosti správneho a spisovného vyjadrovania   zrealizujeme otázkou : „Prečo je dôležité správne a spisovne sa vyjadrovať?“ 

[image: image21.wmf]
súťaživá pantomíma  ( Adriana IVANKOVÁ, ZŠ v Lieskovci pri Zvolene )


VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Hra rozvíja detskú fantáziu, pamäť  a je  vhodným doplnkom súťaživosti 
Obsah hry - Učiteľ má na lístočku desať podstatných mien. Skupina sa rozdelí na päť častí a každá vyšle k učiteľovi jedného hráča, ktorému učiteľ pošepká jedno slovo (napr. strom, kameň, slnko, kuchárka a pod.). Úlohou žiakov je za limitovaný čas stvárniť a spolužiakom priblížiť dané slovo. Každý člen ostatných skupín porozmýšľa nad slovom, ktoré sa podľa neho hralo. Potom ďalší žiaci hrajú ďalšie slovo atď. Keď sa dohrajú všetky pantomímy učiteľ zhodnotí správne odpovede, za ktoré dostáva každá skupina bod.

Priebeh hry - pri realizácii tejto dramatickej hry môžeme napríklad precvičovať znalosť podstatných mien. Žiakov  rozdelíme do skupín. Postupne sa striedajú pri pantomimickom stvárnení nejakého z podstatných mien. Ostatné skupiny hádajú čo predstavuje ten-ktorý žiak. V ponuke slov majú  napr. strom, kameň, stolička, učiteľ, dieťatko a iné. Pekné, vtipné nápady  nebudú výnimk
športové disciplíny  ( Adriana IVANKOVÁ, ZŠ v Lieskovci pri Zvolene )

VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Hra rozvíja detskú fantáziu, slovnú zásobu žiakov 
Obsah hry - žiaci sa rozdelia do dvojíc a v priestore znázorňujú športovú disciplínu napr. box, korčuľovanie. Ostatné dvojice jedným slovom pomenúvajú o akú disciplínu sa jedná.

Priebeh hry  - motiváciou tejto dramatickej hry sú športové disciplíny.   Žiaci zobrazujú športové disciplíny napr. box, lyžovanie, korčuľovanie, beh a pod. Hru zopakujeme viackrát, pretože detská fantázia obsahuje množstvo nápadov. Každá skupina žiakov vopred neprezradí ostatným spolužiakom čo stvárňujú. Deti majú jedným slovesom alebo podstatným menom uhádnuť predvádzanú činnosť. Hlavným cieľom je  zapamätať si a vedieť rozlišovať slovné druhy. Fixáciu učiva o slovných druhoch  uskutočníme hneď po dokončení dramatickej hry : „-Povedz jedno sloveso, dve zámená, tri podstatné mená, jednu príslovku“.
zvieratá  ( Adriana IVANKOVÁ, ZŠ v Lieskovci pri Zvolene )
VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Rozvoj tvorivosti a fantázie, spolupráca
Obsah hry - žiaci sa rozdelia do skupín. Každá skupina vytvorí spoločne jedno veľké zviera, ktoré sa musí chvíľu pohybovať, mať zreteľnú identitu a viac či menej pevnú formu, vydávať príslušný zvuk. Akonáhle sú zvieratá hotové pohybujú sa zo svojho kúta do stredu triedy, kde sa stretnú. Ich stretnutie musí zodpovedať ich druhu a mať jasné vyvrcholenie.

Priebeh hry - hra na zvieratá je zameraná na precvičovanie si neohybných slovných druhov – najmä citosloviec. Žiaci sa po vysvetlení hry rozdelia do skupín a vymýšľajú rozličné zvieratá. Jedna z dvojíc stvárňuje tancujúce líšky (pýchu vyjadria mimikou), druhá dvojica znázorňuje strom s orlom, ktorý sa pokúša vzlietnuť. Iná dvojica sa preukazuje nápadom so slonom, ktorý vezie človeka. Fixáciu učiva o citoslovciach  si overíme otázkou: „Vymenujte päť citosloviec.“  

tvorenie básní  ( Adriana IVANKOVÁ, ZŠ v Lieskovci pri Zvolene )


VEK:
1.-4.ročník

POČET: 
Počet žiakov v triede (skupine) 

ČAS:
15 minút

CIEĽ:
Rozvoj tvorivosti a fantázie, spolupráca
 

Obsah hry  -žiaci sa rozdelia na tri skupiny, každá skupina vymyslí jedno slovo. Prvá skupina vymyslí podstatné meno, druhá prídavné meno a tretia sloveso alebo príslovku. Slová sa napíšu tak aby ich všetci mali pred očami. Každá skupina vytvára vlastnú báseň s použitím všetkých slov. Slová sa môžu ohýbať, pridávať predložky.

Priebeh hry  - dramatická hra je zameraná na zopakovanie si ohybných a neohybných slovných druhov. Prvá skupina vymyslí štyri podstatné mená, druhá štyri prídavné mená, tretia skupina dve slovesá. Štvrtá skupina určí predložku a piata spojku. Uvedené slová  potom  napíšeme na tabuľu . S pomocou učiteľa (vychovávateľa) žiaci napíšu  krátky verš, napríklad takýto:

„Pekná žaba zelená,

vypučila kolená.

A tak nastal krik, 


pre malý chlebík.“  

MOJE NAJMILŠIE HRY A AKTIVITY

 z etickej  výchovy 

pre 1.stupeň ZŠ  a ŠKD

Zo vzdelávaní v MPC BB „Etická výchova v podmienkach ŠKD“ 

zozbieral a zostavil  Jozef SABOL - 2006

